**7. POTREBA IZGRADNJE PROINVESTICIONO I IZVOZNO**

**ORIJENTISANOG MODELA EKONOMSKOG RASTA**

 Suštinska tranziciona karakteristika srpske privrede u periodu do nastanka globalne finansijske krize ogledala se u neskladu između proizvodnje i potrošnje, odnosno konstantno višem nivou agregatne potrošnje od nivoa nacionalne proizvodnje (oko 20%). Strukturu upotrebe BDP karakterisalo je visoko učešće lične potrošnje i nedovoljno učešće investicija u osnovna sredstva*.* Osim toga, rast BDP Srbije u periodu od 2001-2008. godine bazirao se na brzom rastu sektora usluga, što je vodilo niskom relativnom učešću razmenjivih dobara u sektorskoj strukturi formiranja BDP-a. Posledice ovog nesklada ogledale su se u rastu spoljnotrgovinskog deficita.

 Globalna finansijska i ekonomska kriza pokazala je da je neodrživ do tada važeći model ekonomskog rasta koji se u osnovi zasnivao na rastu domaće potrošnje i uvoza i niskom učešću investicija u strukturi upotrebe BDP-a. Postalo je jasno da se takav model mora zameniti proinvesticiono i izvozno orijentisanim modelom privrednog rasta.

Ekspanzija domaće tražnje, na kojoj se zasnivao privredni rast u posmatranom periodu, bila je finansirana i podsticana visokim prilivima kapitala iz inostranstva. Rast tražnje nije bio praćen odgovarajućom ekspanzijom proizvodnje, pre svega, u sektorima iz razmenjivog dela privrede (poput prerađivačke industrije). To je vodilo tome da je privredni rast bio praćen rastom spoljnotrgovinskog deficita, relativno visokom inflacijom i rastom nezaposlenosti.

 Posle jednog dužeg perioda ostvarivanja relativno visokih stopa privrednog rasta, sa izbijanjem globalne ekonomske krize u Srbiji dolazi do preloma dotadašnjih ekonomskih trendova. Ekonomska kriza dovodi do pada agregatne tražnje, smanjenja priliva stranog kapitala, povećanja nelikvidnosti i recesije privrede. U takvim uslovima postalo je jasno da mora doći do formulisanja novog modela ekonomkog rasta koji treba da omogući promene u strukturi stvaranja i upotrebe BDP u pravcu jačanja sektora razmenljivih dobara i povećanja doprinosa investicija finansiranih iz nacionalne i inostrane štednje i doprinosa izvoza privrednom rastu Srbije. Dakle, novi model ekonomskog rasta treba da omogući ostvarivanje viših stopa privrednog rasta i značajniji udeo investicija i izvoza u formiranju BDP. To će omogućiti povećanje nivoa zaposlenosti i otvaranje većeg broja novih radnih mesta, kao i veći životni standard i smanjenje siromaštva u zemlji.

**7.1. Sektorska struktura formiranja BDP – potreba većeg učešća razmenljivih dobara**

 Sektorska struktura formiranja BDP Srbije u prvoj deceniji 21. veka menjala se u korist sektora usluga. Dinamika i struktura privrednog rasta u posmatranom periodu nije bila u funkciji stvaranja novih komparativnih prednosti u međunarodnoj razmeni i intenziviranja izvoznih akivnosti nacionalne ekonomije.

 Formirana privredna struktura je bila takva da je u njoj sektor usluga dominantno doprinosio rastu društvene proizvodnje, dok su se doprinosi proizvodnih sektora koji proizvode razmenljiva dobra smanjivali.[[1]](#footnote-1)66 Dakle, za privredni rast Srbije u periodu nakon 2000. godine najzaslužniji je sektor usluga sa prosečnom stopom rasta bruto dodate vrednosti od 4,6% na godišnjem nivou. Sektor usluga je povećao svoje učešće u BDV sa 52,6% u 2001. na 63,5% u 2009. U okviru ovog sektora, najveću ekspanziju su ostvarili sektor informisanja i komunikacija, sektor trgovine i sektor finansijskih delatnosti. Nasuprot ovome, beleži se sporiji prosečan rast sektora industrije, kao i smanjenje njegovog učešća u BDV sa 23,3% u 2001. na 20,8% u 2009. Istovremeno je došlo i do smanjenja učešća prerađivačke industrije u stvaranju BDV (sa 21,7% na 16,7%). Učešće bruto dodate vrednosti sektora poljoprivrede u ukupnoj BDV takođe beleži značajan pad (sa 19,5% na 9,4%).

***Tabela 2.6.***

***Sektorska struktura BDV (tekuće cene) u %***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2001 | 2003 | 2005 | 2006 | 2007 | 2008 | 2009 | 2010\* |
| Poljoprivreda | 19,5 | 13,1 | 11,8 | 11,0 | 10,1 | 10,4 | 9,4 | 9,0 |
| Industrija | 24,6 | 23,2 | 23,7 | 23,6 | 22,5 | 21,9 | 22,3 | 20,7 |
| Rudarstvo | 1,3 | 1,8 | 1,8 | 1,7 | 1,4 | 1,4 | 1,6 | - |
| Prerađivačka industrija | 21,7 | 16,7 | 17,1 | 17,0 | 16,6 | 16,3 | 15,8 | 16,1 |
| Snabdevanje el. energijom, gasom i parom | 0,6 | 3,3 | 3,2 | 3,5 | 3,1 | 3,0 | 3,7 | - |
| Građevinarstvo | 3,3 | 4,4 | 4,7 | 4,8 | 5,1 | 5,5 | 4,8 | 4,2 |
| Usluge | 52,6 | 59,3 | 59,8 | 60,6 | 62,3 | 62,2 | 63,5 | 64,1 |
| Trgovina  | 7,5 | 9,0 | 12,2 | 12,4 | 11,9 | 12,1 | 11,0 | 10,9 |
| Saobraćaj i skladištenje | 4,5 | 4,8 | 5,5 | 5,6 | 5,6 | 5,3 | 5,4 | - |
| Usluge smeštaja i ishrane | 0,9 | 1,2 | 1,2 | 1,3 | 1,2 | 1,1 | 1,2 | - |
| Informisanje i komunikacije | 3,7 | 4,5 | 4,6 | 4,4 | 4,4 | 4,6 | 4,9 | - |
| Finansijske delatnosti i osiguranja | 2,6 | 3,1 | 2,6 | 2,9 | 3,3 | 3,4 | 3,7 | - |
| Poslovanje nekretninama | 14,4 | 13,1 | 12,2 | 11,7 | 11,2 | 11,3 | 12,8 | - |
| Ostale usluge | 19,0 | 23,6 | 21,5 | 22,3 | 24,7 | 24,4 | 24,5 | - |
| BDV delatnosti  | 100 | 100 | 100 | 100 | 100 | 100 | 100 | 100 |

*Извор: РЗС,\*процена МФ*

Sektori razmenljivih dobara smanjili su udeo u formiranju bruto dodate vrednosti sa 37,6% u 2001. na 21,6% u 2010. godini. Time je smanjivana ponuda robe za izvoz, što je povećavalo deficit tekućeg računa.

***Slika 2.5.***

***Učešće sektora u BDP delatnosti (%)***



*Izvor: RSZ, procena MF*

 Dakle, doprinos razmenljivog dela privrede ukupnom ekonomskom rastu u posmatranom periodu bio је relativno skroman. Zbog toga će u narednom periodu jedno od ključnih pitanja ekonomske politike biti pitanje povećanja konkurentnosti domaće privrede.

 Privreda koja je međunarodno konkurentna svoj rast može u mnogo većoj meri zasnivati na inostranoj tražnji. U slučaju Srbije, koja spada u grupu malih otvorenih ekonomija, internacionalno tržište nudi mnogo dublju i elastičniju tražnju i takođe vodi ka specijalizaciji domaće privrede na sektore čiji je rast održiv u dužem vremenskom periodu.

 Neodrživost modela rasta baziranog na rastu potrošnje i uslužnog sektora ogleda se, između ostalog, i u tome što globalna finansijska kriza utiče na smanjivanje kapitalnih priliva iz inostranstva, koji se najverovatnije neće vratiti na pređašnji nivo u skorijem periodu. Osim toga, sektori koji su do sada bili nosioci ukupnog ekonomskog rasta (sektor informisanja i komunikacija, sektor trgovine i sektor finansijskih delatnosti) već su dostigli relativno visok nivo učešća u BDP-u, tako da će njihova dalja ekspanzija u narednom periodu sigurno biti sporija nego do sada. To znači da će novi model rasta nakon krize u mnogo većoj meri morati da se oslanja na razmenjive delove privrede, tj. na sektore koji svoje proizvode i usluge izvoze (ili se na domaćem tržištu direktno takmiče sa uvoznim proizvodima i uslugama).

 Jačanje sektora razmenljivih dobara (industrija, poljoprivreda) podrazumeva pre svega tehnološku modernizaciju prema EU standardima i rast produktivnosti i životnog standarda po tom osnovu. Ovaj sektor treba da stekne konkurentsku prednost na tržištu proizvodima sa visokom dodatnom vrednošću, umesto proizvodnje i izvoza raznih sirovina i poluproizvoda. Veći deo privrede Srbije tehnološki zaostaje za razvijenim zemljama zbog višegodišnjeg perioda dezinvestiranja i trošenja amortizacije za potrošnju i zanemarivanja inovacija i znanja kao razvojnog resursa, što je rezultiralo u niskoj vrednosti izvoza, visokom deficitu u tekućem bilansu, deprecijaciji dinara i rastu zaduženosti.[[2]](#footnote-2)67

 S obzirom da strukturne karakteristike privrede predstavljaju permanentan izvor privredne nestabilnosti i prepreku za privredni oporavak i stabilan dugoročni rast i da postojeća sektorska struktura privrede nije ostvarila efikasnu upotrebu domaćih resursa, potrebno je da se ubrza proces strukturnih reformi. Promena sektorske strukture BDP zahteva da se na srednji i dugi rok povećaju i apsolutno i relativno fiksne investicije, a to je moguće kroz rast domaće štednje i veći priliv stranih investicija kao glavnih izvora finansiranja potrebnog nivoa investicija. Promena sadašnje privredne strukture uz izgradnju i modernizaciju privredne infrastrukture je imperativ sa stanovišta privrednog rasta i zaposlenosti, uravnoteženja platnog bilansa i održive eksterne stabilnosti.

**7.2. Struktura upotrebe BDP – potreba većeg učešća investicija**

 Relativno visoke stope rasta bruto domaćeg proizvoda koje su ostvarene u periodu od 2001-2008. godine prvenstveno su bile zasnovane na rastu domaće potrošnje. Visok privredni rast, kao glavni pokazatelj ekonomskog uspeha u ovom periodu, postignut je uz rastući fiskalni i spoljnotrgovinski deficit, visok nivo inflacije, nisku domaću štednju i visok nivo javne potrošnje i spoljnog duga. Privredni rast pratila je ne samo unutrašnja, već i spoljna makroekonomska neravnoteža. Deficiti spoljnotrgovinskog i tekućeg računa platnog bilansa imali su visok nivo, uprkos brzom rastu izvoza. Oni su bili posledica snažnog rasta uvoza zasnovanog na rastu domaće tražnje zbog velikog povećanja zarada i javne potrošnje i snažne kreditne aktivnosti banaka. Brži rast domaće potrošnje (preko 7% prosečno godišnje) od rasta BDP (5,4% prosečno godišnje) uslovio je da je vrednost domaće potrošnje premašivala vrednost BDP sa više od 20%. Ekspanzija domaće tražnje bila je finansirana i podsticana, pre svega, visokim prilivima kapitala iz inostranstva.

 Dakle, lična i državna potrošnja u prvih osam godina tranzicije generisale su rast BDP, dok je porast investicija i izvoza bio nedovoljan za brži privredni rast i povećanje zaposlenosti.Iako je stvoren povoljniji ambijent za poslovanje i investiranje privrednih subjekata, tekuća investiciona aktivnost je ipak bila na niskom nivou u odnosu na razvojne potrebe privrede. U takvim uslovima nije moglo doći do značajnijeg ekonomskog napredovanja, jer investicije u osnovna sredstva predstavljaju najvažniji segment potrošnje BDP sa stanovišta razvoja. Nastanak globalne krize razotkrio je sve slabosti ovog modela koji je postaje neodrživ u budućnosti.

 Globalna kriza se inicijalno ispoljila na privredu Srbije preko nelikvidnosti na svetskom finansijskom tržištu, što je izazvalo usporavanje finansiranja iz inostranstva i smanjenje domaće tražnje, kao i rast domaćih kamatnih stopa i usporavanje privredne aktivnosti. Pogoršani globalni finansijski uslovi uticali su na pad direktnih stranih investicija i otežavali su zaduživanje u inostranstvu (problem zaduživanja bi se ispoljio i da nije bilo globalne ekonomske krize zbog smanjivanja privatizacionih prihoda i malog priliva greenfieldinvesticija i visoke stope servisiranja duga). Kao posledica značajnog smanjenja priliva inostranog kapitala i usporavanja kreditne aktivnosti, došlo je do drastičnog pada investicione tražnje. Procenjuje se da su u Srbiji u periodu 2001-2008. godine investicije realno rasle po prosečnoj godišnjoj stopi od 7%, a usled ekonomske krize u 2009. godini došlo je do pada investicione aktivnosti za čak -23%.[[3]](#footnote-3)68 Tokom 2010. godine beleži se blagi rast investicija u osnovna sredstva od oko 1%. Zahvaljujući preduzetim merama od strane Vlade i velikim infrastrukturnim projektima (nastavak izgradnje koridora X i putnih pravaca zapadne i istočne Srbije) u posmatranoj godini je došlo do blagog rasta investicione aktivnosti. U 2011. godini u Srbiji dolazi do postepenog oživljavanja ekonomskog rasta. Stopa privrednog rasta je u ovoj godini iznosila 2,2%, što je umereni napredak u odnosu na prethodni period krize. Na ostvarenu stopu rasta, sa strane upotrebe BDP, najviše je uticao rast investicija (od oko 11,0%) i rast izvoza (od oko 17%). Dakle, u 2011. godini je došlo do nešto dinamičnijeg rasta investicija, nakon drastičnog pada u 2009. godini (-23%) i gotovo neprimetnog rasta tokom 2010.

 Međutim, nedovoljno učešće investicija u strukturi BDP i dalje ostaje jedno od osnovnih negativnih obeležja nacionalne privrede. Da bi se to ograničenje otklonilo, porast investicionih ulaganja u privrednu infrastrukturu, nove tehnologije i opremu, moraju postati okosnica ekonomskog rasta u budućnosti, s obzirom na to da jačanje investicionih aktivnosti predstavlja osnovni preduslov za povećanje konkurentnosti, rasta izvoza i dinamiziranje rasta i razvoja nacionalne privrede.

1. 66 Podaci o sektorskoj strukturi formiranja BDP Srbije su preuzeti iz: Izvestaj o razvoju Srbije 2010, Ministarstvo finansija Republike Srbije, 2011., str. 43. [↑](#footnote-ref-1)
2. 67 Bošnjak M., Globalna ekonomska i finansijska kriza i njen uticaj na privredu i finansije Srbije, Ministarstvo finansija Srbije, Beogard, 2011., str.116. [↑](#footnote-ref-2)
3. 68 Podaci o komponentama upotrebe BDP preuzeti su iz: Strategija i politika razvoja industrije Republike Srbije od 2011. do 2020. godine, Vlada Republike Srbije. [↑](#footnote-ref-3)